ET Euroopa Liidu Teataja C 283/3

Teade Hiina Rahvavabariigist pärit trikloroisotsüanuurhappe (TCCA) importi käsitleva dumpinguvastase menetlusega hõlmatava tootevaliku kohta

(2004/C 283/03)

10. juulil 2004 avaldas komisjon Euroopa Liidu Teatajas teate dumpinguvastase menetluse algatamise kohta Hiina Rahvavabariigist pärit trikloroisotsüanuurhappe (TCCA) impordi suhtes (1) (“asjakohane toode”).

1. Tootevaliku täpsustamine

Kaebuse esitaja (Euroopa Keemiatööstuse Nõukogu) väitel ei hõlma küsimustikud, mille komisjoni talitused saatsid huvitatud isikutele, kogu asjaomast toodet, nagu see on määratletud käesoleva uurimise algatamise teates. Seetõttu peab komisjon arukaks meenutada, et käesoleva uurimise tootevalik, nagu on sätestatud algatamisteates, hõlmab nii Hiina Rahvavabariigist pärit trikloroisotsüanuurhapet (mida tuntakse rahvusvaheliselt ka “sümkloseenina”) kui ka selle valmistisi, mida deklareeritakse üldjuhul vastavalt CN-koodidele ex 2933 69 80 ja ex 3808 40 20. Need CN-koodid esitatakse ainult teavitamise eesmärgil.

2. Menetlus

Arvestades eelmainitut ja asjaolu, et küsimustikud, mille komisjoni talitused huvitatud isikutele 1. juulil 2004 saatsid, hõlmasid ainult osa algatamisteates määratletud asjaomasest tootest, saadab komisjon kogu uurimiseks vajaliku teabe saamiseks uued küsimustikud ühenduse tootmisharule ja kõigile ühenduse tootjate ühingutele, valimisse kuuluvatele Hiina Rahvavabariigi eksportijatele/tootjatele, kõigile tootjate/eksportijate ühingutele, importijatele, kõigile kaebuses nimetatud importijate ühingutele ning asjaomase eksportriigi asutustele.

Siiski peaksid eespool nimetatu arvessevõtmiseks ja kahtluste vältimiseks kõik huvitatud isikud võtma viivitamata ning hiljemalt allpool lõike 4 punktis a sätestatud tähtaja jooksul faksi teel komisjoniga ühendust, et saada teada, kas neid on kaebuses nimetatud, ning taotlema vajadusel küsimustikku, arvestades et allpool esitatud lõike 4 punktis b sätestatud tähtaega kohaldatakse kõigi selliste huvitatud isikute suhtes.

Teabe kogumine ja poolte ärakuulamine

Kõigil huvitatud isikutel palutakse uuesti teatavaks teha oma seisukohad, esitada muud kui küsimustikuga hõlmatud teavet ja tõendusmaterjali. Komisjon peab saama sellise teabe ja tõendusmaterjalid allpool esitatud lõike 4 punktis b sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, mis näitab, et neil on selleks konkreetsed põhjused. Taotlus tuleb esitada allpool esitatud lõike 4 punktis c sätestatud tähtaja jooksul.

3. Ühenduse huvide hindamise kord

Ühenduse käesoleva menetlusega seotud huvide hindamise kord on sätestatud 10. juulil 2004 avaldatud algatamisteate lõikes 5.2. Nimetatud kord jääb muutumatuks, välja arvatud see, et pooled võivad endast teada anda ja komisjonile teavet esitada uue allpool lõike 4 punktis b sätestatud tähtaja jooksul. Isikud, kes on toiminud kooskõlas eelmise lausega, võivad taotleda, et nad ära kuulataks, esitades allpool lõike 4 punktis c sätestatud tähtaja jooksul konkreetsed põhjused, miks nad tuleks ära kuulata. Tuleks märkida, et igasugust määruse (EÜ) nr 384/96 (2) (“algmäärus”) artikli 21 kohaselt esitatud teavet võetakse arvesse üksnes siis, kui see esitatakse koos faktiliste tõenditega.

4. Tähtajad

a) Küsimustiku taotlemine

Kõik huvitatud isikud peaksid taotlema küsimustikku niipea kui võimalik, ent hiljemalt 15 päeva jooksul pärast käesoleva teate avaldamist Euroopa Liidu Teatajas.

b) Isikutele endast teatamiseks, et esitada küsimustiku vastuseid ja mis tahes muud teavet

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas isik on endast teatanud eespool nimetatud ajavahemiku jooksul.

c) Ärakuulamine

Peale selle võivad kõik huvitatud isikud sama 40päevase tähtaja jooksul taotleda komisjonilt ärakuulamist, kui ei ole sätestatud teisiti.

5. Kirjalikud pöördumised, küsimustiku vastused ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksi- ja/või teleksinumbrit. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “Piiratud” (3) ning vastavalt algmääruse artikli 19 lõikele 2 peab nendega kaasas olema mittekonfidentsiaalne versioon, millel on märge “Huvitatud isikutelt inspekteerimiseks”.

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Fax (+32 2) 295 65 05 Telex COMEU B 21877.

6. Koostöösoovimatus

Tuletatakse meelde, et kui mõni huvitatud isik ei võimalda juurdepääsu vajalikule teabele, ei esita seda ettenähtud tähtaja jooksul või takistab oluliselt uurimist, võidakse kooskõlas algmääruse artikliga 18 teha nii negatiivsed kui positiivsed esialgsed või lõplikud järeldused kättesaadavate faktide põhjal.

Kui selgub, et huvitatud pool on esitanud ebaõiget või eksitavat teavet, jäetakse selline teave arvesse võtmata ning võidakse toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 18, võib tulemus olla asjaomasele isikule ebasoodsam, kui see oleks olnud tema koostöö korral.

7. Uurimise ajakava

Uurimine viiakse vastavalt algmääruse artikli 6 lõikele 9 lõpule 15 kuu jooksul pärast menetluse algatamisteate Euroopa Liidu Teatajas avaldamise kuupäeva (st 10. juuli 2004). Vastavalt algmääruse artikli 7 lõikele 1 võidakse ajutised meetmed kehtestada hiljemalt üheksa kuud pärast menetluse algatamise teate avaldamist Euroopa Liidu Teatajas.

(1) ELT C 178, 10.7.2004, lk 2.

(2) EÜT L 56, 6.3.1996, lk 1. Määrust on viimati muudetud määrusega (EÜ) nr 461/2004 (ELT L 77, 13.3.2004, lk 12).

(3) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. See on konfidentsiaalne dokument vastavalt nõukogu määruse (EÜ) nr 384/96 (EÜT L 56, 6.3.1996, lk 1) artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.